Els dos cossos sense vida han estat localitzats al voltant de les set d'aquest matí ACN Barcelona.-Els Mossos d'Esquadra investiguen la mort violenta d'un home i una dona d'edat avançada en un pis de Premià de Mar (Maresme). Els agents han rebut un avís al voltant de les set del matí informant que a l'interior d'un habitatge del centre del municipi hi havia els cossos sense vida de dues persones i quan han arribat al lloc dels fets han trobat la parella d'avis morta –un home de 74 anys i una dona de 72 anys- amb signes de violència. Segons fonts properes a la investigació, totes les hipòtesis es mantenen obertes i la de la violència de gènere no és la principal, tot i que no es descarta. Per la seva banda, un jutjat de Mataró ha decretat secret de sumari. (S'han afegit les edats de les dues víctimes i que la violència de gènere no se situa entre les principals hipòtesis, tot i que tampoc es descarta)

Summary: ACTUALIZACIÓ:Investiguen la mort violenta d'un home i una dona d'edat avançada en un pis de Premià de Mar


La Fiscalia ha demanat presó incondicional i sense fiança per a la presidenta del Parlament, Carme Forcadell, per al vicepresident primer, Lluís Guinó, l'exvicepresident primer i president del grup de JxSí, Lluís Maria Corominas, i per a la secretària primera de la Mesa, Anna Simó. En canvi, ha sol·licitat que Ramona Barrufet –secretària quarta- pugui eludir la presó amb el pagament d'una fiança. En el cas del representant de CSQP i secretari tercer de la Mesa, Joan Josep Nuet, el ministeri públic demana al jutge que el deixi en llibertat.  Ara, un cop celebrada la vista on la Fiscalia demana les mesures cautelars, falta que el jutge instructor, Pablo Llarena, resolgui i prengui una decisió per a cadascun d'ells. El jutge pot rebaixar les peticions de la Fiscalia en la seva resolució. Les declaracions dels sis investigats s'han allargat durant vuit hores (de les deu del matí fins les sis de la tarda) i tot ells han respost tant les preguntes dels seus advocats com també les dels fiscals i el jutge instructor.  Un cop acabades, s'ha celebrat la vista conjunta on la fiscalia ha sol·licitat les mesures cautelars per a cadascun d'ells. Les més greus, per a Forcadell, Corominas, Guinó i Simó, per a qui el ministeri públic demana que entrin a la presó sense possibilitat de pagar cap fiança.  Per a Barrufet, en canvi, reclamat que pugui eludir la presó preventiva si paga una fiança. En el cas de Nuet, la fiscalia demana que surti en llibertat. Ara falta que el jutge instructor resolgui i prenguin una decisió.

Summary: La Fiscalia demana presó incondicional per a Forcadell, Corominas, Guinó i Simó i eludible amb fiança per a Barrufet


L'Ajuntament de Barcelona invertirà 7,6 MEUR per arranjar i millorar els jardins de la finca Ravetllat-Pla, al districte d’Horta-Guinardó. La intervenció, que començarà a desenvolupar-se el mes de maig de 2018, té per objectiu crear una illa verda oberta al barri de 3,6 hectàrees que se sumen a les 16,9 que l'executiu local ja ha desenvolupat des de l'inici del mandat, arribant a un total de 20,5. En aquesta línia, es potenciarà el corredor verd Parc de la Ciutadella-Collserola del qual forma part la zona, i es millorarà la connectivitat dels jardins amb l'entorn. El projecte s'ha redactat a partir d'un procés de treball amb els veïns del barri del Guinardó i inclou els entorns del l'edifici Ravetllat-Pla i el Passatge Torrent d'en Melis. Contempla obrir aquest àmbit com a parc públic amb horari de tancament nocturn i al mateix temps, mantenir i preservar el patrimoni natura i històric, promocionant la biodiversitat. Aquesta intervenció aportarà a la ciutat un nou node públic de 3,6 hectàrees de verd, que suposarà un increment significatiu a les 44 hectàrees que es volen desenvolupar fins al 2019 i a les 160 compromeses pel 2030, en el marc del Compromís pel Clima i la Mesura de Govern d'impuls de infraestructura verda urbana. Aquestes 3,6 hectàrees se sumaran a les 16,9 hectàrees que ja s'han desenvolupat des de l'inici de mandat, arribant a les 20,5 en total.  Un parc públic  L'àmbit del projecte inclou els entorns del l'edifici Ravetllat-Pla i el Passatge Torrent d'en Melis. La superfície total, de 36.718 metres quadrats, està delimitada per l'avinguda Mare de Déu de Montserrat, carrer Cartagena, Ronda del Guinardó i el mateix Passatge Torrent d'en Melis, al barri del Guinardó. El projecte preveu obrir aquest àmbit com a parc públic amb horari de tancament nocturn i al mateix temps, mantenir i preservar el patrimoni, tant el natural com l'històric, promocionant la biodiversitat. La intervenció que es farà implica un grau d'urbanització mínima, amb recorreguts i zones d'estada de petit format per a gaudir de l'espai verd i del patrimoni històric. Els materials per als paviments seran el sauló i per a la resta d'elements d'urbanització (baranes, fanals, tanques), l'acer galvanitzat. A més, s'insistirà especialment en treballar sobre el conjunt dels jardins, a partir de tres àmbits: la racionalització de les tanques i els accessos; la creació i adequació de camins i espais de connexió per millorar-ne l'accessibilitat; i, finalment, l'obertura de les instal·lacions al barri i la dinamització social que se'n derivarà, amb nous usos per la ciutadania.  L'actuació preveu horts urbans, espais vegetals i d'estada i, per promoure la biodiversitat, refugis per a la fauna. Inici dels treballs previstos pel mes de maig A finals del 2016 es va realitzar una primera fase d'intervenció que va consistir en l'enderroc de les edificacions de les antigues quadres i de les barraques d'aquest àmbit, que es trobaven mig en runes. També es va fer la neteja del solar de la finca sense afectar els edificis de valor patrimonial com és la part de l'immoble on vivia la família Pla i l'Institut Ravetllat-Pla. Les obres es troben en procés de licitació i la previsió és iniciar-les al maig del 2018 i finalitzarles a l'octubre del 2019.  El nou projecte per aquest àmbit del Guinardó '’ha treballat de manera coordinada amb les entitats i associacions veïnals del barri.  Un edifici històric Els jardins conviuran amb el propi immoble de la finca Ravetllat-Pla, un edifici senyorial, de traç neoclàssic dels anys 30. Està situat al carrer Mare de Déu de Montserrat 114 i va ser construït per l'arquitecte noucentista Adolf Florensa i Ferrer.  Aquest palauet, de 2.500 metres quadrats, es va construir com a laboratori farmacèutic a partir dels anys 30, acollint l'Institut Ravetllat-Pla, fundat pel doctor Ramon Pla Armengol i el veterinari i bacteriòleg Joaquim Ravetllat Estech. En aquest espai s'investigava amb cavalls per trobar un sèrum contra la tuberculosi. L'activitat va anar minvant i els laboratoris varen tancar a finals dels anys setanta.  L'edifici també es va convertir en l'habitatge de la família Pla Montseny i amb el anys va passar a ser la residència de la Núria Pla, filla de Ramon Pla i amant del col·leccionisme que, al llarg dels anys va reunir una gran quantitat de mobles i antiguitats dels segle XVII, XVIII i XIX, fins a la seva mort, l'any 2011. L'any 2009, va donar l'arxiu de l'Institut a la Unitat d'Història de la Medicina de la Universitat Autònoma de Barcelona. Dit arxiu conté tot el material científic i comercial generat per l'Institut durant el seu funcionament.  El 2015 l'Ajuntament de Barcelona va adquirir la titularitat de la finca Ravetllat-Pla i va acordar cedir l'ús de l'edifici principal a la Fundació Ramon Pla i Armengol per un termini de 50 anys i destinar la resta a parc públic, donant compliment a la voluntat de la testadora, Núria Pla, de dedicar l'espai a activitats culturals relacionades amb l'exposició al públic de la col•lecció de mobles i arts decoratives.  L'adquisició va donar resposta a llargues reivindicacions veïnals. Avui, ja convertida en un nou espai museístic, la Fundació Ramon Pla Armengol gestiona la mansió, que compta amb una valuosa col·lecció de 850 peces de mobiliari, escultura, pintura i orfebreria que es poden visitar gratuïtament per la ciutadania, amb inscripció prèvia a la web de la fundació.

Summary: Barcelona invertirà 7,6 MEUR per arranjar els jardins de la finca Ravetllat-Pla del districte d'Horta-Guinardó


L’arquebisbat de València ha sortit al pas de les crítiques per la programació al calendari d’intencions de misses a la catedral d’aquest dilluns d’un sufragi per a l’ànima del dictador Francisco Franco, introduït com a ‘Francisco F.’. A través d’un comunicat, ha manifestat la defensa de la democràcia per part de l’arquebisbe Antonio Cañizares, “no només en aquests temps sinó als anys difícils de la transició”, i no admet cap dubte sobre el seu compromís democràtic. La nota especifica que un sufragi és una petició per resar pels fidels, vius o morts, “en cap cas implica un recordatori ni un homenatge ni qualsevol altra interpretació”. Al respecte, afegeix que l’arquebisbat no intervé en l’organització de la parròquia i que l’oficina de la catedral és autònoma, sense que l’arquebisbe intervingui en les activitats ordinàries. L’arquebisbat ha remarcat que la iniciativa parteix d’un particular i que al codi de dret canònic no existeix la figurat del vet i que, per tant, no es poden rebutjar les peticions de sufragis.  Segons que explica la nota de premsa enviada als mitjans, l'oficina de la catedral no va informar l'arquebisbat d'aquesta petició, “com no ho fa habitualment, perquè és autònom el seu funcionament respecte de l'arquebisbat. I el Codi de Dret Canònic admet totes les peticions de sufragi”. En aquest sentit, remarca que ni l'Arquebisbat ni l'oficina de la catedral han proposat, organitzat ni intervingut, i que “qualsevol informació que posi en dubte la defensa de la diòcesi de València de la democràcia, només pot ser malintencionada , i constitueix una falsedat”. Després que s’hagi conegut la celebració d’aquest sufragi, han estat diversos els posicionaments polítics contraris. A través d’una nota de premsa, la diputada del PSPV-PSOE a les Corts Mercedes Caballero ha sol•licitat l'arquebisbe que no digui  a terme la celebració de la missa.  Enaltiment de l’aixecament militar del 1936 Tot i que la diputada s'ha mostrat convençuda que "amb tota probabilitat la inclusió de Francisco Franco a la litúrgia neix de la petició d'alguna associació o particular", sí que ha sol•licitat per respecte a la ciutadania que l’Església "no faci menció expressa durant la celebració de la missa a la memòria del dictador, ja que en cas contrari seria una provocació i una ofensa molt greu a la ciutadania". "Dins el respecte que mereixen les creences de qualsevol valencià, no és pertinent ni oportú que l'Església enalteixi, i menys un 18 de juliol, la figura de qui va provocar, va encoratjar i va desenvolupar la contesa civil espanyola", ha apuntat la dirigent del PSPV, qui també ha insistit que "no pot utilitzar-se la fe cristiana per tornar a reobrir velles ferides de la memòria d'aquest país ni per posicionar la institució en el debat polític".  "Les misses per l'ànima dels catòlics se celebren el dia de l'aniversari dels seus decessos, per la qual cosa si Cañizares aprofita la litúrgia per pregar per l'ànima del dictador estarà contribuint a enaltir el cop d'estat del 36", ha assegurat la diputada. En una línia semblant, el diputat d’Esquerra Unida al Congrés, Ricardo Sixto, ha advertit que si se celebra la missa “Cañizares estaria contribuint a enaltir el colp d’estat del 36” i ha afegit que no es pot permetre “aquest homenatge encobert”. Sixto s’ha sumat a la petició a que la Fiscalia actui d’ofici i obri diligències per determinar si amb aquest homenatge s’està cometent un possible delicte d’odi i de violència. “Aquest tipus d’homenatges haurien d’estar prohibits”, ha denunciat, tot indicant que  “una missa en honor del dictador ofèn la memòria de les víctimes del colp militar i de la dictadura”.

Summary: La catedral de València celebrarà un sufragi en record a Francisco Franco


L'Ajuntament de Solsona i el Museu Diocesà i Comarcal han signat un acord per dipositar una de les urnes que es va utilitzar pel referèndum de l'1 d'octubre al fons del museu. L'urna es dipositarà de forma indefinida al fons de la col·lecció etnogràfica, de propietat municipal. Per a l'equipament museístic es tracta d'una iniciativa que s'alinea amb la filosofia del museu, ja que "salvaguarda aquells objectes que constitueixen el discurs històric de la societat a la qual es deu, des de la prehistòria fins a l'època contemporània". Segons informa el consistori a través d'un comunicat, les altres sis urnes que es van fer servir l'1-O a Solsona es van repartir entre les entitats i plataformes que van col·laborar en el desenvolupament de la jornada electoral.

Summary: L'Ajuntament de Solsona diposita una de les urnes de l'1-O al fons del Museu Diocesà i Comarcal


La presidenta electa de la Comissió Europea, Ursula von der Leyen, ha donat el vistiplau aquest dilluns a la llista de nous eurocomissaris designats pels estats de la Unió Europea. L'exprimer ministre italià, Paolo Gentiloni, l'exministra francesa d'Exèrcits, Sylvie Goulard, i l'exministre belga d'Exteriors, Didier Reynders, estan entre els escollits per formar part d'una Comissió Europea amb un lideratge gairebé paritari. En total, 14 homes i 13 dones, inclosa Von der Leyen. L'alemanya anunciarà dimarts la distribució de les carteres entre els vint-i-cinc candidats que hauran de passar l'escrutini de l'Eurocambra. També ho haurà de fer l'escollit per Espanya, Josep Borrell, que, a més d'eurocomissari, ha estat designat per liderar la diplomàcia europea. Entre el 30 de setembre i el 8 d'octubre se celebraran les audiències de control a l'equip de Von der Leyen a la cambra europea. Posteriorment, aquesta institució haurà de donar el seu consentiment en bloc al nou executiu europeu que entrarà en funcionament l'1 de novembre.

Summary: Von der Leyen dona el seu vistiplau als nous eurocomissaris designats per les capitals


La Diputació de Lleida participa, a través de l'Institut d'Estudis Ilerdencs (IEI) i en col·laboració amb el Museu d'Arqueologia de Catalunya, en un programa de promoció dels jaciments ilergets que formen part de la Ruta dels Ibers: el Molí de l'Espígol de Tornabous (Urgell), la fortalesa dels Vilars d'Arbeca (Garrigues) i el poblat dels Estinclells de Verdú, també a l'Urgell, tres nodes rellevants de la cultura ilergeta que poden esdevenir pols d'atracció per a turistes culturals que visiten Ponent. El programa de promoció dels jaciments ilergets preveu, entre altres accions, senyalitzar convenientment la ubicació dels mateixos i les singularitats dels relats que ofereixen, una acció que finança directament i íntegrament l'IEI amb 15.500 euros. Per tal de coordinar la implementació d'aquesta senyalètica, la vicepresidenta de l'IEI, Rosa Pujol, s'ha reunit amb els alcaldes dels tres municipis on s'ubiquen els jaciments: l'alcalde de Tornabous, Amadeu Ros, l'alcalde d'Arbeca, Joan Maria Simó, i l'alcalde de Verdú, Josep mas. Cal destacar que el desenvolupament de la cultura ibèrica a les terres de Lleida compta amb jaciments de primeríssim nivell com el Molí de l'Espígol, els Vilars i els Estinclells, sense els quals difícilment es podria entendre amb tota la seva complexitat aspectes tant diversos i rellevants com les formes de vida dels avantpassats ilergets o la incorporació de les terres de Lleida dins les civilitzacions històriques mediterrànies.

Summary: Els jaciments de Verdú, Arbeca i Tornabous es senyalitzaran per formar la Ruta dels Ibers a Lleida


La matinada del 23 de setembre de l'any passat, tot just fa un any, 500 agents de la Guàrdia Civil van fer deu registres a set localitats catalanes, i van acabar detenint nou persones, set de les quals les van portar a Madrid acusades de terrorisme. Un any després, aquest dissabte, a Vic, s'ha estrenat el documental 'De matinada' que narra, en poc més de 50 minuts, la "guerra bruta" d'aquella operació policial, anomenada Judes. El film recull la veu dels protagonistes, familiars i advocats, i posa sobre la taula les irregularitats de l'operació. "És un homenatge a totes les víctimes de la repressió", han assegurat a l'ACN els organitzadors de l'acte.

Summary: S'estrena a Vic el documental 'De matinada' sobre "la guerra bruta" de l'operació Judes


L'entitat ecologista Greenpeace vol evitar "despropòsits" com el que ha suposat el projecte Castor i ha demanat protocols per frenar futurs projectes d'alt risc mediambiental i un alt cost econòmic. Després de conèixer les conclusions de l'informe encarregat per Enagás a L'Institut Tecnològic de Massachussets (MIT), Greenpeace ha calculat que el magatzem de gas suposarà un cost a la societat espanyola de prop de 4.400 milions d'euros, una xifra amb què es podrien construir 40 hospitals mitjans o becar el menjador escolar d'11 milions de famílies. L'entitat ecologista ha recordat que el cost del projecte Castor es va triplicar sense explicacions per part de l'exconcessionària Escal UGS –participada majoritàriament pel grup ACS-. Greenpeace ha denunciat que el projecte Castor és un dels "exemples més clars de malbaratament de diners públics que ha viscut Espanya". Per a l'entitat és conseqüència d'una model energètic "basat en energies brutes".

Summary: Greenpeace reclama "protocols" per evitar nous projectes de risc mediambiental i gran impacte econòmic com el Castor


L'Audiència de Lleida jutjarà el 24 i 26 de maig els tres agents de la Guàrdia Urbana de Lleida acusats d'haver-se inventat una agressió i denunciat falsament d'aquesta un pare i el seu fill. La fiscalia demana quatre anys i mig de presó i 18.000 euros de multa per a cadascun. Els fets van passar el 20 d'abril de 2012, quan es va muntar un dispositiu de control de drogues de la policia local a l'altura del número 2 de l'avinguda de l'Exèrcit de la ciutat, ocupant part de les instal·lacions de la benzinera Repsol Colomé, propietat de les víctimes. Segons la fiscalia, els agents van redactar un informe policial "faltant a la veritat" en què recollien que el fill havia agredit dos agents agafant-los pel coll. Segons el ministeri públic, però, les gravacions de les càmeres de seguretat mostren com un dels agents arrabassa el telèfon mòbil al fill perquè no gravi què està passant i els altres dos s'abalancen sobre ell, el tiren a terra i l'emmanillen. La tinent d'alcalde i regidora de Seguretat Ciutadana de la Paeria, Sara Mestres, va explicar a l'ACN el 29 de novembre de 2015 que els agents li van assegurar que l'informe que van fer és veraç, que va ser el fill qui els va agredir i que el vídeo està retallat. Segons el ministeri fiscal, el dispositiu estava format per sis agents uniformats i quatre no uniformats i es va muntar sense informar-ne els propietaris de la benzinera. Quan el pare i el fill, avisats per l'encarregada, es van personar a la benzinera, van veure que hi havia vehicles policials a l'entrada del seu negoci i que els agents desviaven els vehicles que volien entrar.  Segons continua l'escrit del ministeri públic, quan els dos homes es van acostar al responsable del dispositiu per demanar-li explicacions, aquest va agafar el pare pel braç i va agafar el mòbil del fill perquè aquest no pogués gravar el que estava fent. Pare i fill van dirigir-se llavors cap a la zona de la botiga per apuntar els números d'identificació dels agents però llavors, van arribar els altres dos policies. Mentre el responsable del dispositiu va agafar pel braç el pare per evitar que agafés un paper i un boli, els altres dos acusats van abalançar-se sobre el fill, el van tirar a terra i el van emmanillar.  Per justificar aquesta "intervenció irregular", recull la fiscalia, tots tres van redactar un informe policial, en el qual, "faltant a la veritat", denunciaven al fill d'un delicte d'atemptat a l'autoritat perquè, asseguraven, el noi havia "agafat pel coll" dos agents i que per aquest motiu el van haver de reduir i detenir. El jutjat d'instrucció 4 de Lleida, però, va ordenar l'arxivament de la denúncia d'atemptat a l'autoritat el 7 de juliol de 2012, després de veure les gravacions de les càmeres de seguretat de l'establiment.  Es dóna la circumstància que el responsable d'aquest dispositiu policial acusat de falsedat documental va ser detingut el 4 de novembre de 2015 acusat de presumptament descarregar-se i intercanviar pornografia infantil. R. C. F. és l'excap d'investigació de la Guàrdia Urbana de Lleida i va intentar presentar-se com a cap de llista del PP a Rosselló (Segrià) tot i que la candidatura no va acabar prosperant.

Summary: A judici els tres urbans de Lleida acusats d'inventar-se una agressió i denunciar falsament un pare i el seu fill


El delegat del govern espanyol a Catalunya, Enric Millo, es reunirà aquest diumenge a les 17h amb els congressistes nord-americans Dana Rohrabacher i Brian Higgins. La trobada es produirà poques hores abans que els congressistes vagin al Palau de la Generalitat a les 19h per mantenir una reunió amb el president de la Generalitat, Carles Puigdemont. Precisament, Puigdemont ja es trobar amb un dels congressistes, Rohrabacher, durant el seu viatge oficial als EUA de la setmana passada. En la reunió amb Millo també hi seran presents el general de divisió cap de la Guàrdia Civil a Catalunya, Ángel Gozalo, el cap regional d’operacions comissari principal del Cos Nacional de Policia, José Jiménez Lacasta, i el subdelegat del Govern a Barcelona, Emilio Ablanedo.  Dan Rohrabacher és congressista republicà per Califòrnia i president del Subcomitè d’Europa de la Cambra de Representants dels EUA. Es va reunir amb Puigdemont el passat 29 de març al Capitoli de Washington i en el marc del viatge oficial del president de l'executiu català als EUA.    Brian Higgins, membre del Partit Demòcrata, és representant per Nova York a la Cambra de Representants dels EUA; membre del Subcomitè d’Europa i de la comissió anomenada de Ways and Means, que està considerada com una de les més importants del Congrés. Higgins va assumir també un paper actiu durant el procés de pau a Irlanda, i, a l'any 2006, va formar part d'una de les delegacions de congressistes que es va desplaçar a Irlanda del Nord.

Summary: Millo també es reunirà diumenge amb els dos congressistes nord-americans que es trobaran amb Puigdemont


El vicepresident primer del Parlament, Josep Costa, ha defensat que el president del Parlament, Roger Torrent, no pot retirar l'escó al president de la Generalitat, Quim Torra, perquè el reglament de la cambra no li dona la potestat de "decidir qui és diputat". En declaracions a TV3, Costa ha afegit que la comunicació de la Junta Electoral Central (JEC) que insta Torrent a retirar la condició de diputat al president de la Generalitat "està fora de lloc". D'altra banda, ha afegit que no és necessari encarregar als lletrats de la cambra un nou informe sobre la situació de Torra després que ahir el Tribunal Suprem (TS) rebutgés suspendre l'ordre de la JEC de treure-li la condició de diputat. I ha negat que es pugui acusar Torrent d'un delicte de desobediència.  Segons Costa, s'han de seguir els tràmits que habitualment es fan al Parlament quan es rep una comunicació. És a dir, segons el vicepresident primer s'hauria de traslladar a la Mesa i que sigui aquest òrgan el que interpreti, segons el reglament, a través de quin òrgan s'ha de tramitar.  Costa ha explicat que, de moment, no hi ha prevista cap reunió de la Mesa però com que dilluns a la tarda hi ha ple del Parlament hi podria haver una reunió abans de la sessió plenària. Segons Costa, els lletrats ja van fer un informe "molt complert" sobre tots els aspectes de la "controvèrsia" i que el pronunciament del Suprem d'ahir ja estava contemplat. Així doncs, ha afegit que "no hi ha cap circumstància nova" que faci necessari un nou informe, malgrat les peticions de Cs i PSC. Preguntat per si Torrent podria incórrer en un delicte de desobediència si manté l'acta de diputat a Torra, Costa ha dit que no perquè "cap òrgan extern pot donar una ordre al Parlament d'obligat compliment". "Estaríem pervertint la democràcia", ha avisat.

Summary: Costa defensa que Torrent no pot retirar l'escó a Torra i veu innecessari un nou informe dels lletrats


L'exconseller de Presidència diu que la proposta demostra "l'arbitrarietat" de la querella ACN Madrid.-L'exconseller de Presidència Francesc Homs va explicar aquest dilluns durant la seva declaració davant el Tribunal Suprem que el govern espanyol va oferir a la Generalitat un acord en el marc de la consulta del 9-N. Segons ha explicat en una entrevista a Catalunya Ràdio, Homs va posar de manifest aquest dilluns que dies abans del 9-N una persona que parlava en nom del govern espanyol es va posar en contacte amb ell per proposar-li que si el dia de la votació el Govern no sortia públicament a analitzar el resultat de la consulta l'Executiu de Rajoy no emprendria cap actuació contra la Generalitat. Homs no ha revelat el nom de la persona que va fer la trucada, però ha assegurat que es va tractar d'una proposta "surrealista i ridícula". Segons ha apuntat, va admetre davant el magistrat que no pot provar aquest contacte, però va assenyalar que tot plegat demostra que hi ha hagut "arbitrarietat" en la presentació de la querella. La proposta, segons Homs, demostra que en aquest cas "això del dret" va "segons la conveniència" del govern espanyol, perquè "si et portes bé" no et posen una querella, i si et portes malament, sí. "Algú en  nom del govern espanyol em va fer arribar aquest missatge", ha dit, i això demostra que "hi ha hagut arbitrarietat en la presentació i en l'acceptació de la querella", ha dit. L'exconseller de Presidència ha reiterat que la voluntat del govern de la Generalitat no era "desobeir" el TC, sinó "obeir" el mandat del Parlament de Catalunya i fer possible allò que volia la ciutadania. "Nosaltres vam complir la pròpia llei i el mandat del Parlament, perquè també hi havia una llei que estableix que el Govern té l'obligació de facilitar l'exercici de la participació ciutadana i la llibertat ideològica", ha dit. Homs ha explicat també que aquest dilluns no va respondre les preguntes de la Fiscalia perquè la seva actuació en aquest procés "no li mereix cap respecte", perquè considera que aquest ens actua segons els interessos del govern espanyol.  També ha apuntat que de les preguntes que li va fer aquest dilluns el magistrat se'n desprèn que ell estava convençut que l'ànim de la Generalitat era desobeir el Tribunal Constitucional, com ho demostra la interpretació que la Generalitat ni tan sols podia fer una roda de premsa després de la consulta del 9-N, un extrem "ridícul". Aquest dilluns, després de declarar davant el Suprem, Homs va insistir que no acatarà "políticament" la sentència que emetin els tribunals contra el procés participatiu del 9-N. "Políticament no acatarem les decisions d'un procés polític i no jurídic sense les garanties que ha de tenir", va subratllar durant la roda de premsa posterior a la seva declaració al Tribunal Suprem. El missatge que volia donar davant el Suprem, segons ha explicat a Catalunya Ràdio, és que independentment de la sentència, ell, com molta gent a Catalunya, "no deixarem de fer el que estem fent" i de "perseguir l'objectiu que tenim". "No se'n sortiran per la via política, i tampoc per la via judicial", perquè "no ho pararan", ha sentenciat.   Segons va apuntar dilluns, la sentència condemnatòria del cas "ja està dictada" en una mostra més de "l'arbitrarietat i el seguidisme dels interessos del PP" que Homs detecta en les principals institucions de l'Estat, incloses les de Justícia.  "Quan estàs en un judici que qualifiques de polític, vol dir que el dret no compta. La defensa només pot ser política", va insistir quan se li ha preguntar per l'estratègia que faria servir en cas que sigui formalment acusat pel jutge.

Summary: Homs va declarar al Suprem que el govern espanyol va oferir un pacte pel 9-N


Un assabentat, amb mapa inclòs, de la Unitat de Llicències de l'Ajuntament de Badalona assenyalava que per Sant Jordi les carpes dels partits polítics se situarien a un dels extrems de la plaça Pompeu Fabra, tocant la plaça Alcalde Xifré. I així ho van fer tots els grups a excepció del principal grup del govern municipal, Guanyem Badalona, que es va instal·lar al cèntric carrer de Mar. Els partits de l'oposició acusen ara Guanyem de trencar el consens, mentre que fonts del govern afirmen que la ubicació a Pompeu Fabra era només una alternativa i asseguren que l'únic carrer excloent per a partits polítics era Francesc Layret, on s'hi van instal·lar les principals parades de Sant Jordi: llibres, roses i entitats culturals.

Summary: Acusen Guanyem Badalona de trencar el consens sobre la ubicació de les carpes dels partits polítics per Sant Jordi


A molts llocs de la Catalunya Central han muntat la parada aquest matí pendents del cel i, fins i tot, sota alguna gota d'aigua. El temps però, de moment dona treva i la jornada a les comarques centrals s'està vivint de manera multitudinària, tot i que és a la tarda quan s'espera més gruix de gent al carrer. Els llibreters pronostiquen que els títols més seran els més venuts aquest Sant Jordi, però també títols d'autors locals com 'La cuinera dels senyors', de l'aguilarenca Imma Cortina, 'Avi et traure d'aquí', de Joan Pinyol o 'Nahid', de l'advocat Josep Maria Descals. De fet, aquest és un any especialment productiu a la Catalunya Central amb més de mig centenar de novetats d'autors locals.  Pendents del cel, però de moment la pluja només ha fet acte de presència a primera hora del matí i el Passeig Pere III de Manresa, centre neuràlgic de la ciutat, s'ha omplert de gent aquest matí –especialment escolars- per triar i remenar entre les parades que s'hi han muntant.  Aquest és un any especialment productiu a la Catalunya Central amb una seixantena d'autors locals que presenten novetat aquesta Diada. Els llibreters esperen que, a banda dels títols més mediàtics, les publicacions d'autors locals també tinguin molta sortida. Segons ha explicat a l'ACN Antoni Daura, de la llibreria Parcir de Manresa, el fet que Sant Jordi s'escaigui just l'endemà de Pasqua ha fet que aquests últims dies no hi hagi hagut tan d'ambient a les llibreries durant els dies previs, i creu que la gent ha esperat més a última hora.  Daura està d'acord amb el pronòstic del Gremi de Llibreters, i creu que enguany hi haurà un petit creixement en la venda de llibres. "Sant Jordi no punxa mai·, ha explicat.  Roses vermelles i grogues  A banda de la clàssica rosa vermella, el groc també ha pres protagonisme aquest matí al centre de Manresa i són molts els ciutadans que han optat per agafar una rosa de cada color. "Vermella perquè és el color de l'amor i groga pel moment actual que vivim", ha explicat la Rosa Torruella, de Manresa, qui també ha triat dos llibres de caire polític per regalar.  Biblionius per fomentar l'intercanvi de llibres  La capital del Bages ha engegat aquest Sant Jordi la proposta 'Biblionius', que són casetes d'intercanvi gratuït de llibres. Se n'han instal·lat 13 a diferents punts de la ciutat. Al pati del Kursaal de Manresa, durant tot el dia, centenars d'escolars s'hi concentren per escoltar una forma diferent de la llegenda de Sant Jordi.

Summary: La Catalunya Central celebra un Sant Jordi multitudinari malgrat el risc de pluja


El president del PP, Pablo Casado, ha demanat explicacions "immediates" al president del govern espanyol en funcions, Pedro Sánchez, per la proposta del PSC de reconèixer Catalunya com a nació i Espanya com a plurinacional. "Això requereix d'una explicació de Sánchez i de tot el PSOE", ha afirmat Casado en una atenció als mitjans aquest dilluns. El líder dels populars ha criticat que el líder del PSOE hagi apostat per pactar amb Unides Podem i ERC. Casado ha argumentat que el PP "no pot ser còmplice" d'una negociació que "posa com a moneda de canvi l'ordre constitucional" i ha tornat a rebutjar facilitar la investidura de Sánchez. "Ha cremat totes les naus, ha fet volar tots els ponts" amb els partits constitucionalistes, ha lamentat. Tanmateix, Casado ha tornat a estendre la mà a Sánchez per acordar pactes d'Estat durant la legislatura. Sobre la investidura, el líder del PP ha dit que "no hi ha cap salvaguarda perquè Sánchez deixi el seu full de ruta" i, per això, no poden investir-lo. Casado ha dit que per tenir-la caldria que Sánchez fes o bé "un pas enrere" o que el PSOE fes "una declaració que ha canviat el seu posicionament d'excloure el PP i de tenir com a socis l'extrema esquerra i els independentistes".

Summary: Casado demana explicacions a Sánchez i al PSOE per la proposta del PSC de reconèixer la plurinacionalitat de l'Estat


La Guàrdia Civil ha tornat a patrullar aquest divendres al matí al polígon del Pla de Sant Feliu de Llobregat on hi ha diverses impremtes. Almenys un vehicle policial s'ha dedicat a circular per diferents carrers del recinte industrial i com a mínim ha inspeccionat la càrrega de dues furgonetes: una just al davant de les naus que acullen les impremtes als volts de les nou del matí i una segona a quarts d'onze en una de les rotondes d'accés al polígon. La presència de la Guàrdia Civil a la zona va començar ahir dijous a la tarda quan diversos vehicles i agents de paisà es van instal·lar a les entrades del recinte on hi ha les impremtes. Fins el moment els agents no han entrat a cap de les tres impremtes.  Cal recordar que el mateix cos va protagonitzar una acció similar la setmana passada en una impremta de Constantí (Tarragonès). En aquella ocasió, però, el cos de seguretat estatal sí va entrar a l'establiment i el va escorcollar durant set hores. Era la impremta Indufrag Offset i hi buscaven documentació relacionada amb el referèndum de l'1-O.

Summary: La Guàrdia Civil patrulla i inspecciona alguns vehicles al voltant d'impremtes de Sant Feliu de Llobregat


El rector de la Universitat de Girona (UdG), Quim Salvi, ha aprofitat la inauguració del curs acadèmic 2018-2019 per reclamar un millor finançament per a la institució gironina. Salvi ha assegurat que cal fer una aposta per incrementar el nombre de professors, i ha advertit de l'envelliment de la plantilla actual. El rector ha explicat que per tal d'assegurar una "excel·lència en l'educació" que ofereix la UdG "és necessari" augmentar, també, el personal investigador. A més, Salvi ha reclamat una "major autonomia" pels docents, i una rebaixa de les taxes que paguen els alumnes. "Són mesures necessàries per tal de caminar cap a un sistema igualitari", ha reblat davant de la consellera d'Empresa i Coneixement, Àngels Chacón, que ha reconegut la "necessitat" d'abaixar els preus de les matrícules. El discurs inaugural del curs ha anat a càrrec de l'activista i director de l'ONG Proactiva Open Arms, Òscar Camps, que ha arrencat un sentit i llarg aplaudiment.

Summary: El rector de la UdG exigeix més finançament per contractar professors i alerta de l'envelliment de la plantilla


L’expresident espanyol critica que Sánchez pacti la derogació de la reforma laboral “amb els hereus d’ETA” ACN Madrid.-L’expresident del govern espanyol, José María Aznar, ha carregat aquest dijous contra l’executiu de Pedro Sánchez, a qui ha acusat de pactar amb “els hereus d’ETA” –en referència a Bildu- la derogació de la reforma laboral del PP. “Estem en mans d’un irresponsable acompanyat de chavistes, comunistes i separatistes”, i “la sortida d’aquesta situació és molt complicada”, ha dit en una entrevista a la COPE. Segons Aznar, Espanya està sota un “estat d’excepció” i corre el “màxim risc des del punt de vista de les llibertats democràtiques i l’economia”. Ha donat suport a les manifestacions de la dreta. “Les persones són lliures de manifestar-se perquè Espanya encara és un país lliure”, però “cal evitar qualsevol esclat de violència", ha dit.

Summary: Aznar: “Estem en mans d’un irresponsable acompanyat de chavistes, comunistes i separatistes”


El vicesecretari general de Comunicació del PP, Pablo Casado, ha respost aquest dilluns les manifestacions que el president de la Generalitat, Carles Puigdemont, que ha ofert a l'executiu espanyol acordar la data i la pregunta del referèndum a Catalunya. A la roda de premsa posterior a l'executiva del seu partit, Casado ha recollit unes declaracions de la secretària general del PP, Maria Dolores de Cospedal, sobre la qüestió: "No, no i no", ha dit. Segons Casado, el 'no' del PP "en el fons és un sí a la igualtat, a la unitat i a la sobirania nacional".  El portaveu del PP també ha apuntat que les consultes com la del 9-N del 2014 "condueixen a la frustració" i demostren "la covardia" dels líders polítics que "pretenen fer responsables els ciutadans catalans d'un projecte de ruptura que no va enlloc".  "No parlarem és del que és essencial i no acceptarem la ruptura d'aquesta nació cinc vegades centenària", ha afirmat Casado a la roda de premsa posterior a l'Executiva del PP i després de l'esmorzar informatiu del president de la Generalitat a Madrid, al que no ha assistit cap representant del PP.  Segons el vicesecretari de Comunicació del PP, la seva formació no està disposada en cap moment a parlar de la unitat d'Espanya. "No acceptarem la ruptura d'aquesta nació que és cinc vegades centenària" i "no permetrem que es trenqui la sobirania nacional ni la igualtat dels espanyols", ha afirmat.  El PP, ha dit, seguirà "defensant la legalitat" sense "estridències" però amb "fermesa", fet que inclou també una defensa de la tasca dels jutges i la Fiscalia.   En canvi, ha afirmat que l'executiu del PP sí que està disposat a parlar "d'un nou finançament autonòmic" i de les "infraestructures", però per fer-ho cal que hi hagi pressupostos generals de l'Estat.

Summary: El PP respon la proposta de Puigdemont d'acordar el referèndum amb un "no, no i no"


Tomeu Penya, l'actriu Sílvia Bel, els grups Friendship Sound i Sound Six del programa 'Oh Happy Day' de TV3 o les actuacions de Judit Neddermann i el Quartet Brossa són les principals propostes del nou certamen estiuenc de Sabadell Fresc Festival. La proposta, que inclou un total de 27 espectacles, tindrà lloc del 25 de juny al 24 de juliol, i se celebrarà als Jardinets de l’Espai Cultura. La previsió dels organitzadors es poder assolir els 5.000 espectadors. De fet, han explicat que ja hi ha un terç d'entrades venudes. Aquest festival és l'evolució de l'Estiu a la Fresca que es feia a la capital vallesana i aglutina "en una sola proposta més forta i atractiva" les programacions que la Fundació Antiga Caixa Sabadell 1859 i el grup BBVA, Joventuts Musicals de Sabadell, UiU Promotors i l'Alliance Française duien a terme per aquesta època de l'any. El certamen arrencarà amb l'Orquestra d'Acordions de Sabadell i el concert del mallorquí Tomeu Penya, que es presenta com un dels plats forts del festival. També passaran pels Jardinets de l'Espai Cultura Joventuts Musicals de Sabadell, els Mariners de Riera amb les seves havaneres i la Cobla Mediterrània. En el gènere musical també destaquen les propostes que oferiran les formacions Sound Six i Friendship Sound, sortides del programa musical 'Oh Happy Day'; les actuacions de Judit Neddermann, The Sey Sisters, la Big Band Jazz Maresme amb Txell Sust i els danesos The colors of Peace.   Sílvia Bel oferirà un recital de poesia molt particular el 30 de juny, Oriol Pla durà a terme el muntatge 'Ragazzo', la companyia Maldà oferirà 'Les dones sàvies', i el Teatre Sant Vicenç tornarà a posar sobre l'escenari el muntatge 'No són maneres de tractar una dona'. La programació també inclou diverses propostes familiars de circ, teatre i cinema. A més, la 18a edició del Festival Internacional de Música tindrà lloc en el marc d'aquest certamen. També es mantindrà el passi de tres pel·lícules del Festival BBVA de Cinema de Montanya de Torelló. El director de la Fundació Antiga Caixa Sabadell, Joan Carles Sunyer, ha afirmat que la voluntat del Fresc Festival és "arribar a un públic ampli i divers", amb un total de 27 espectacles, dels quals més de la meitat seran música. Així mateix ha indicat que actualment hi ha un terç d'entrades venudes i que l'objectiu és arribar als 5.000 espectadors.

Summary: Tomeu Penya, Judit Neddermann i Sílvia Bel encapçalen el cartell del nou certamen Fresc Festival de Sabadell


Els Mossos d'Esquadra van tancar divendres al vespre un estudi de tatuatges que estava obert al públic a l'Hospitalet de Llobregat (Barcelonès), incomplint el decret d'estat d'alarma. Els agents es van personar a l'establiment, van denunciar les cinc persones que estaven a l'interior i van clausurar el local. "Les ganes de fer-te un tatuatge poden esperar, el teu compromís és clau #quedatacasa", ha piulat el cos de Mossos d'Esquadra a les xarxes socials. En paral·lel, la policia catalana també ha informat de la denúncia a un home que havia trencat el confinament per anar a fer surf a la platja. L'individu va ser enxampat en un control de trànsit a l'N-IIa Lleida. Va ser multat i obligat a fer mitja volta per tornar a casa seva.

Summary: Els Mossos tanquen un estudi de tatuatges a l'Hospitalet de Llobregat que incomplia el decret d'estat d'alarma


L'Ajuntament de Mataró tancarà la gossera municipal el pròxim mes de març, quan finalitza la concessió del servei amb la Societat Protectora d'Animals de Mataró (SPAM), vigent des de 2010. La llei permetria prorrogar l'acord entre un i tres anys més, però segons argumenta l'Ajuntament les instal·lacions no reuneixen les condicions òptimes per als treballadors ni els requeriments adients per garantir una bona atenció dels animals. És per això que l'objectiu és ara negociar el trasllat del servei municipal de recollida i acollida d’animals domèstics amb el Consell Comarcal del Maresme, que disposa d'un centre a Argentona on s'atenen els animals procedents dels municipis adherits. L'Ajuntament de Mataró va adjudicar a l’SPAM el servei de la gossera municipal el 25 de març de 2010 per un termini de sis anys amb la possibilitat de pròrroga. El contracte, per tant, finalitza el proper mes de març, però la possibilitat de poder-lo allargar passaria per adequar les instal·lacions per atendre els animals en òptimes condicions. Segons argumenta el consistori, les instal·lacions de la gossera municipal del carrer Galícia no reuneixen les condicions òptimes per prestar el servei i calcula que posar al dia l'equipament costaria uns 500.000 euros. A més, recorda que els terrenys estan afectats per un pla urbanístic que determina que les noves instal·lacions s’haurien d’ubicar en un altre solar. A l'Ajuntament tampoc agrada l'actitud dels actuals gestors, que haurien sobreocupat la gossera amb animals procedents d'altres municipis i haurien ampliat les instal·lacions sense permisos, mentre que era l'Ajuntament de Mataró qui, a través del contracte subscrit el 2010, feia front als 126.000 euros anuals de la concessió, més les despeses dels subministraments. Davant d'aquest escenari, el plantejament és ara seguir donant el servei a través del Consell Comarcal del Maresme, que disposa d'unes instal·lacions "adequades" al municipi d'Argentona. "La voluntat de l’Ajuntament és donar un servei de qualitat millorant l’atenció dels animals i alhora gestionar amb eficàcia els recursos municipals", asseguren des del consistori.

Summary: Mataró tancarà la gossera a principis de 2016 i negocia el trasllat del servei al centre d'acollida del Consell Comarcal


L'advocat d'Oriol Junqueras i de Raül Romeva, Andreu Van den Eynde, considera que les penes que demana la fiscalia per als polítics processats són la "confirmació que es manté aquesta línia dura que es va construir des del primer moment del procediment" i que es manté l'"agressivitat". En declaracions a l'ACN, Van den Eynde ha explicat que les defenses no s'han sorprès davant la posició del ministeri públic de mantenir les acusacions pel delicte de rebel·lió i demanar penes "tan desproporcionades". Amb tot, ha reconegut que veure les acusacions i els anys que demanen, "amb penes que sumades s'apropen als 200 anys", és un "xoc gran". "Però ens referem molt ràpid. Ara hem de fer l'escrit de defensa, batallar i deixar en evidència aquesta estratègia tan absurda", ha afegit.

Summary: Van den Eynde veu les acusacions de la fiscalia com la confirmació de la "línia dura" i de l'"agressivitat" de la causa


El jutjat de vigilància penitenciària número 1 de Catalunya ha desestimat la suspensió cautelar del tercer grau atorgat a Carme Forcadell i Dolors Bassa que havia demanat la fiscalia. Segons les interlocutòries del magistrat, la llei només preveu la suspensió cautelar quan es presenta el recurs d'apel·lació davant del tribunal sentenciador, no pas abans, en el recurs d'alçada al jutjat de vigilància penitenciària contra la resolució administrativa de la Generalitat. Per això, dona deu dies a les afectades perquè presentin al·legacions al recurs de la fiscalia. Aquest argument és el mateix que va utilitzar l'advocat de Jordi Sànchez per oposar-se a la suspensió del tercer grau acordada pel jutjat de vigilància número 5. D'altra banda, el mateix jutjat ha rebutjat pronunciar-se sobre l'aplicació de l'article 100.2 del reglament penitenciari a Bassa, ja que la situació ja està superada per la concessió del tercer grau.

Summary: El jutjat desestima la suspensió del tercer grau per a Forcadell i Bassa que havia demanat la fiscalia


El Grup Balfegó de l'Ametlla de Mar (Baix Ebre), l'empresa tonyinaire més important de Catalunya, ha assegurat que la flota canària amaga la pesca de 10.000 tones de túnids en la seva reclamació per augmentar la seva quota de tonyina roja. La xifra representa més del doble de les 4.243,57 tones assignades a Espanya per pescar tonyina roja. El grup tonyinaire ha defensat que les acusacions rebudes per fer "pesca industrial", són "afirmacions populistes" de les confraries de pesca de les Canàries, que demostren "un profund desconeixement sobre aquesta pesqueria". Balfegó demana que no es vulneri per interessos polítics "la seguretat jurídica de les empreses amb drets històrics sobre la pesca d'aquesta espècie de túnids". El grup tonyinaire de l'Ametlla de Mar ha demanat al govern espanyol que analitzi "objectivament" la "buidesa" de la petició de la flota canària "que mai ha pogut demostrar" els seus drets històrics per pescar tonyina roja, més enllà del repartiment actual de la quota.  La confrontació entre el Grup Balfegó i la flota de les Canàries es deu un nou repartiment de la quota espanyola de pesca de tonyina roja que beneficiaria la pesqueria canària. Mentre l'increment general per al 2017 està previst en el 20%, com estipula l'ICCAT (la Comissió Internacional per a la Conservació de la Tonyina de l'Atlàntic, en les seves sigles en anglès), els tonyinaires canaris augmentarien la quota un 35%, amb una concessió de 189 tones de les 4.243,57 tones que li corresponen a l'estat espanyol.  El Grup Balfegó ha assegurat que, des de l'establiment de l'actual fórmula de repartiment, l'any 2008, les empreses pesqueres canàries han doblat les seves captures de túnids, de 4.000 o 5.000 tones a 10.000 tones, però a la vegada han triplicat la seva quota de tonyina roja, passant de 65 tones a las 189 tones actuals, un 5% del total de la quota espanyola, tot i que van començar amb un 1%. En canvi, la resta de flotes de l'Estat, que tenen drets històrics reconeguts per pescar tonyina roja i que no pesquen altres espècies de túnid, estan capturant actualment un 21% menys que fa 9 anys per garantir la sostenibilitat d'aquesta pesqueria.  L'empresa tonyinaire ebrenca ha acusat la flota de les Canàries de tenir "un interès nul per contribuir a la recuperació de l'espècie i per assumir els costos de reestructuració" que han assumit les altres flotes. Balfegó recorda al govern espanyol que el repartiment de quotes de la tonyina roja es va fer "sota el mateix rigor i els mateixos criteris" que el d'altres espècies com el bacallà o el peix espasa a l'Atlàntic, i que modificar-lo "suposaria una greu irregularitat i una actuació al marge de la legalitat".  "Si hi ha un canvi en el repartiment com reclamen des de les Canàries, suposarà un atropellament dels drets fonamentals i una expropiació il·legal dels drets reconeguts", ha lamentat el director general del Grup Balfegó, Juan Serrano. El grup ha recordat al govern espanyol que les quotes estan repartides en base a la documentació aportada per les flotes que van poder legitimar les seves captures històriques i que el procés va ser "transparent i consensuat", complint amb la Llei de Pesca.

Summary: El Grup Balfegó denuncia que la flota canària amaga part de la seva pesca de túnids per demanar un augment de la quota


Unió de Pagesos (UP) calcula que la producció d'oli caurà un 15% aquesta campanya -unes 4.000 tones- per raons meteorològiques, bàsicament per la sequera de l'estiu passat i les posteriors pluges que no van acabar de recuperar els arbres. Les intenses boires d'aquest hivern en bona part del territori també han provocat que la collita s'allargui més, fet que comporta incertesa respecte al resultat final. En zones de secà estricte com l'Urgell la reducció de la collita d'olives podria arribar al 50%. No obstant això, el sindicat considera que la campanya de l'oliva serà "bona" ja que els preus actuals són "adequats" per als productors i permeten mantenir l'activitat. UP recorda que els preus es van reduir un 50% en un període de cinc anys, entre el 2008 i el 2012, i "es va posar en perill el futur de moltes explotacions". En aquest sentit, el sindicat rebutja que els preus de l'oli siguin massa elevats i remarca que el preu en origen de l'oli d'oliva verge extra a l'estat espanyol (3,42 euros el quilo) és un 40% inferior que a Itàlia (4,20 euros el quilo), segons l'últim informe de la Comissió Europea del 12 de gener. UP recorda que a l'Estat els preus encara no s'han equiparat als de final de la campanya passada, que van superar els 4 euros per quilo.   El sindicat també destaca que, tot i que el preu de l'oli percebut pels productors a Espanya és el mateix que el de Grècia i Turquia, cal tenir en compte que els costos de producció en aquestes dos països són inferiors als de l'Estat. Segons un estudi del Comitè Oleícola Internacional (COI), el cost mitjà de producció a Turquia i Tunísia és de 2,03 euros el quilo, i a Grècia de 2,47 euros el quilo, mentre a Espanya supera els 2,75 euros el quilo. Dades de producció El Departament d'Agricultura estima per a la campanya 2016-2017 una collita de 133.600 tones d'olives respecte a les 142.139 de la campanya anterior, mentre que la previsió de producció d'oli, segons les declaracions dels molins, és de 23.418 tones respecte a les 26.541 de l'any passat. En l'àmbit mundial, aquesta campanya 2016-2017 té un nivell de producció per sota de la mitjana, amb 2.695.000 tones, de les quals 1.875.000 es produeixen a la Unió Europea, i 1.311.000 a l'estat espanyol, segons dades de la Comissió Europea.   La disminució de producció ha estat del 49% a Itàlia, 31% a Grècia, 20% a Portugal i 29% a Tunísia, i la tendència d'evolució de les existències és a la baixa, amb un volum actual d'existències de 354.000 tones a tot el món.

Summary: UP calcula que la producció d'oli caurà un 15% però considera que els preus actuals són "adequats" per als productors


L'augment estava condicionat al creixement econòmic del 2017 ACN Madrid.-El Consell de Ministres ha aprovat aquest divendres l'acord pel qual s'incrementa el sou dels treballadors públics en un 0,25% addicional, una mesura prevista en els pressupostos generals de l'Estat elaborats per l'anterior govern. L'acord per a la millora de l'ocupació pública i de condicions de treball signades el passat 9 de març va fixar un salari increment fix per als treballadors públics en el període 2018-2020 més un percentatge addicional lligat al creixement de l'economia recollit en l'article 18.2 de la Llei 6/2018 de 3 de juliol dels PGE. Així, es va establir un augment de l'1,5% respecte a les retribucions a 31 de desembre del 2017 amb efectes de l'1 de gener del 2018 i l'increment d'un 0,25% addicional a efectes a 1 de juliol d'aquest any si el creixement del PIB a preus constants el 2017 arribava o superava el 3,1%, tal com va acabar passant.

Summary: El govern espanyol aprova un increment addicional del 0,25% al salari dels treballadors públics


Cuixart avisa que les entitats sobiranistes seran "molt exigents" per a un acord que permeti superar la qüestió de confiança ACN Barcelona.-El president d'Òmnium Cultural, Jordi Cuixart, ha emplaçat els partits independentistes, Junts pel Sí i la CUP, a buscar "grans consensos" i a fer una proposta a la ciutadania "en ferm". "Que generi il·lusió, marquem-nos un full de ruta, fem les modificacions que facin falta però anem tots a l'una", ha asseverat Cuixart en una entrevista aquest diumenge a Catalunya Ràdio. De fet, els ha convidat a defugir "el regat curt" de l'escena pública i mediàtica per tal d'arribar a acords. Sobretot de cara a la "situació greu" que s'obre amb la qüestió de confiança al president de la Generalitat, Carles Puigdemont, després de l'estiu. "Serem molt exigents perquè s'arribi a un acord", ha advertit. "Fora bo que seguin, parlin, negociïn i reformulin i que segueixin donant  imatge d'unitat, com al carrer ". Cuixart, que veu "amb certa tristor" que no s'hagi penalitzat a les urnes el PP el 26-J, ha reclamat que entitats i partits es mantinguin al lloc que els "pertoca" perquè ningú "negligeixi" de la seva funció.

Summary: Òmnium insta Junts pel Sí i la CUP a fer una proposta "en ferm" i fixar un full de ruta de consens per anar "a l'una"


El servei d'assessorament i atenció a la pobresa energètica del Consell Comarcal del Bages ha atès 300 persones des que es va posar en marxa a finals de gener. Les principals demandes, explica a l'ACN el conseller de l'Àrea d'Acció Social i Ciutadania del Consell Comarcal del Bages, Albert Marañón, han estat vinculades a com sol·licitar el bo social, paralitzar el tall en el subministrament, així com establir mecanismes per aconseguir una rebaixa en la tarifa. L'oficina, la primera a nivell comarcal existent a Catalunya i que es diferencia pel seu caràcter itinerant i amb visites a domicilis per detectar possibles vulnerabilitats, va arrencar com a prova pilot. Tornarà a funcionar a la tardor amb el repte "d'arribar a més col·lectius", afegeix Marañón. A finals de gener el Bages esdevenia pionera per ser la primera comarca catalana que posava en funcionament una oficina d'assessorament i atenció a la pobresa energètica. Des de llavors, el servei ha atès a 300 persones, amb un perfil predominant de persones que viuen soles i d'edat avançada. Un projecte pioner Marañón recorda que l'objectiu de l'oficina és garantir el "dret energètic" dels veïns del Bages independentment d'on resideixin. Per aquesta raó, el servei s'ha anat movent entre Manresa, Navàs, Sallent, Artés, Sant Joan de Vilatorrada, Cardona i Sant Vicenç de Castellet per tal de facilitar-ne l'accés als veïns dels 29 municipis del Bages que conformen l'Àrea Bàsica de Serveis Socials (ABSS) de la comarca. A més, remarca Flori Mérida, cap d'àrea de Serveis Socials Bàsics del Consell Comarcal del Bages, davant de la impossibilitat d'algunes persones a traslladar-se, "s'han fet visites a domicili". Aquest fet, afegeix, "permet detectar més fàcilment les vulnerabilitats". Les principals gestions Albert Caballero ha estat el tècnic energètic responsable de l'oficina. Explica que les principals demandes que han tingut han estat les vinculades a l'import de la factura de la llum, el suport en la gestió dels bons socials energètics, així com les relacionades amb la baixada de la potència. En aquest sentit, aprofundeix, "prop del 30% tenien potències que no els tocava i canviar-ho els ha permès abaratir les factures". Paral·lelament, afegeix, el servei també ha proporcionat als seus usuaris nous hàbits que persegueixen l’estalvi econòmic, com ara "utilitzar estufes de butà enlloc d'elèctriques, que els tancaments siguin els correctes, abaixar les persianes a l'estiu...", posa com a exemple el tècnic. Els buits legals Des del Consell Comarcal, però, lamenten els entrebancs burocràtics existents en l’àmbit.  "En tractar-se d'un marc normatiu nou hi ha moltes llacunes en la interpretació", assegura l'educadora social Alícia Benito, tot afegint que els "agents socials han acabat esdevenint els interlocutors amb les companyies". Per la seva part Marañón es queixa de que la llei de mesures urgents per a afrontar l'emergència en l'àmbit de l'habitatge i la pobresa energètica no s'hagi desplegat com caldria. "Si s'hagués desenvolupat bé les companyies s'haurien de fer càrrec dels rebuts impagats i no està sent així", lamenta. Tasca preventiva Malgrat tot, després d'aquesta prova pilot, Marañón assegura que la valoració és positiva. "Contribuïm al fet que més persones puguin pagar les factures i no hagin de recórrer als serveis socials", diu, tot remarcant, a més, la vesant “preventiva” del servei. "Ens permet detectar situacions i factors que podrien desembocar en altres problemàtiques", apunta. Un cost de 25.000 euros La lluita contra la pobresa energètica és una de les principals línies de treball del Consell Comarcal del Bages. L'oficina ha costat prop de 25.000 euros a l’ens supramunicipal, que l'ha afrontat mitjançant una subvenció de la Diputació de Barcelona.  El servei tornarà a funcionar a la tardor, abans de l'arribada del fred. Entre els canvis que es preveuen, avança el conseller, hi ha adreçar-se "més al conjunt de la població". "No només ampliar el nombre d'usuaris, sinó arribar a més col·lectius", diu. "Hem d'entendre que l'assessorament energètic el pot necessitar tothom independentment de si pot o no pagar els rebuts, és útil tenir més coneixement que ens permeti a tots estalviar", afegeix

Summary: L'oficina d'atenció a la pobresa energètica del Bages atén 300 persones en mig any


L'Ibex 35 ha tancat la jornada reculant un 0,74% i lleugerament per sota dels 10.200 punts, en una jornada marcada pel vermell, coincidint amb la resposta de Puigdemont al requeriment de Rajoy i l'anunci que les mesures de l'article 155 es concretaran dissabte. Melià Hotels (-2,87%) i la immobiliària Colonial (-2,36%) han liderat les pèrdues. Només set empreses del selectiu espanyol han acabat el dia amb números verds: ACS, Arcelormittal, Cellnex, Enagas, Iberdrola, Mapfre i Red Electrica Corporación. Per la seva part, la prima de risc, la diferència del bo espanyol a 10 anys amb el seu homòleg alemany, que va tancar el dimecres en els 117 punts, aquest dijous a la tarda estava en els 123 punts.

Summary: L'Ibex acaba la jornada en vermell i baixa dels 10.200 punts mentre la prima de risc s'enfila


Els membres de la cèl·lula terrorista de Ripoll van consultar informació sobre "bases militars" fins a 17 vegades, segons es desprèn de noves dades del sumari dels atemptats del 17-A, i que publica 'El Periódico'. En concret, els responsables dels atemptats van investigar sobre objectius militars a Saragossa i Osca, i també van fer cerques sobre el Museu de l'Exèrcit. Aquests possibles objectius per atacar s'afegeixen a d'altres que ja s'han anat coneixent, com la Sagrada Família, l'embassament de Riudecanyes o l'Audiència Nacional. Al sumari, també hi ha escoltes posteriors als atemptats, com la de les converses entre Driss Oukabir, germà gran de Moussa i en presó provisional, i la seva mare. "Era l'únic que tenia i me l'han pres, els bastards", assegura Oukabir sobre la mort del seu germà per part dels Mossos.  "No tenien dret a matar-lo, era petit", assegura la mare de Moussa i Driss, segons publica 'El Periódico', que remarca que la dona i el seu entorn confia que "tots han anat al paradís".

Summary: La cèl·lula terrorista de Ripoll va consultar informació sobre "bases militars"


El raper mallorquí Josep Miquel Arenas, conegut com a Valtonyc, condemnat a 3 anys i mig de presó per enaltiment al terrorisme i calumnies a la Corona assegura que no claudicarà i que el que "busquen" és "l'autocensura dels altres". El Tribunal Suprem va ratificar el passar 20 de febrer la sentència de l'Audiència Nacional però assegura que això no l'aturarà. "Jo seguiré fent el que feia perquè tota la meva vida he volgut que el poble lluiti pels seus drets", ha dit a les portes de l'Auditori de Girona on aquesta nit actuarà en el marc de la celebració dels Premis Enderrock 2018.  Al seu entendre, aquestes sentències posen en "perill" la llibertat d'expressió. "Fa vuit anys ningú s'hagués imaginat que prohibirien la celebració d'un referèndum, que tindríem dues persones exiliades, d'altres a presó i dos rapers a la presó", ha afirmat. Davant d'això, ha dit, un sector ha decidit "revelar-se i alçar la veu" i, un altre, s'està "autocensurant". Però això, ha remarcat, "forma part de la repressió psicològica".

Summary: Valtonyc: "El que busquen és l'autocensura dels altres perquè la meva, a aquestes altures, ja saben que no la tindran"


Dimarts vinent està previst que la consellera d'Agricultura visiti Bovera, on s'han cremat 400 hectàrees, segons ASAJA  ACN Bovera.-Alcaldes dels municipis afectats pel foc com Maials, Llardecans i Bovera alerten de les pèrdues per l'incendi que afecta la Ribera d'Ebre, el Segrià i les Garrigues i demanen als governs que promoguin ajuts per al sector. Al terme de Bovera es calcula en unes 400 les hectàrees cremades, segons el president d'ASAJA, Pere Roqué, que ha visitat aquest dissabte la zona. Dimarts vinent és previst que la consellera d'Agricultura, Teresa Jordà, visiti el municipi. Roqué ha assegurat que les afectacions han fet perdre no només la collita d'enguany, sinó també la dels cinc vinents. L'alcalde de Bovera, Òscar Acero, per la seva banda, ha afirmat que demanaran "ajudes directes" a la consellera perquè a més a més dels arbres i la collita, també s'han cremat tubs de reg. Un fet que suposa perdre la collita que no ha quedat afectada per l'incendi.

Summary: Alcaldes i afectats pel foc alerten de les pèrdues i fan una crida als governs per aconseguir ajuts al Segrià i les Garrigues


El líder del PSC, Miquel Iceta, ha "pregat i implorat" que no es deixi "cap oportunitat" de guanyar suports per al projecte socialista de cara al 28-A tot i que no convergeixin del tot amb ells."No cal que coincideixin al 100% amb el nostre programa", ha afegit. "Que vegin que entre la suma de les dretes o Pedro Sánchez, no hi ha color", ha reclamat. A més, ha dit que el PSC se la "jugarà fins a l'últim moment perquè hi hagi victòria". En un acte de campanya amb la candidata Meritxell Batet, a Pineda de Mar, Iceta ha demanat anar "cap endavant, no cap enrere" i ho ha mostrat de manera gestual, amb els braços, "com les auxiliars de vol", ha afegit. "Jo no vull que ens facin la Pasqua, hem d'evitar que puguin sumar", ha cridat Iceta, que ha alertat que la indecisió i l'abstenció podrien conduir a un govern amb PP, Ciutadans i Vox. "Sense vots, les il·lusions es tornarien botifarrons", ha expressat Iceta, que ha recordat que al govern de Mariano Rajoy se'l va fer fora per corrupció. "S'havia corromput fins al capdavant i no volem que tornin fins que facin net", ha afegit.

Summary: Iceta "implora" que es voti el PSC malgrat que no es "coincideixi al 100%" amb els socialistes


Unió a Girona reclama a CDC que no doni suport ni permeti que Eduard Berloso, exmembre del partit democristià, declarat trànsfuga i actualment dins de Demòcrates de Catalunya, sigui declarat vicealcalde de la ciutat. Així ho han notificat en una carta que el president local d’Unió, Jordi Fàbrega, ha enviat al president local de CDC a Girona, Joan Bagué. En el document, Fàbrega qualifica el transfuguisme com un dels efectes més nocius de la política i reclama que els tres exmembres d’UDC deixin el càrrec de regidors i no estiguin dins de l’equip de govern de l’Ajuntament de Girona. Basant-se en pactes antitransfuguisme que van signar les dues formacions, Fàbrega assegura que seria “una autèntica vergonya” que Girona tingués un vicealcalde trànsfuga. “Una vergonya que s’uniria al cúmul de despropòsits que s’han donat les darrers setmanes en aquest ajuntament”, destaca fent referència al nomenament del número 19 de la llista de CiU, Albert Ballesta, com el nou alcalde de la ciutat.

Summary: Unió a Girona reclama a CDC que compleixi els pactes i no permeti que Berloso sigui vicealcalde de la ciutat


Mundó destaca que aquest registre únic "allibera" als ajuntaments de gestionar les inscripcions i s'assegura la "màxima agilitat i absoluta transparència" ACN Barcelona.-El nou Registre de parelles estables de Catalunya s'ha posat en marxa amb la voluntat de facilitar a les parelles estables o 'de fet' a què optin, per exemple, a la pensió de viduïtat, encara que no estiguin casades. La inscripció és gratuïta i la sol·licitud es pot fer de manera presencial o telemàticament. Un dels fets destacats d'aquest registre "únic" per a tot Catalunya és que tots els ciutadans que acompleixin amb els requisits puguin registrar-se independentment del lloc on resideixin. En declaracions als mitjans, el conseller de Justícia, Carles Mundó, ha subratllat que aquest fet "allibera" als ajuntaments de la responsabilitat de gestionar aquests registres "i evitar que es produeixin situacions a vegades dificultoses" assegurant, a més, "màxima agilitat i absoluta transparència". Una parella de Prats de Lluçanès, la Sandra i en Jordi, han estat els primers en fer la petició per constar en el registre. Ho han fet a Barcelona, acompanyats del seu fill, l'Aleix, que té poc més de dues setmanes.

Summary: Es posa en marxa el nou Registre de parelles estables de Catalunya


Xavier Vinader va portar fins al límit el seu compromís periodístic demostrant la connexió entre la policia espanyola i els grups d’extrema dreta que atemptaven contra l’esquerra al País Basc. Xavier Montanyà homenatja ara la figura d'aquest referent del periodisme d’investigació a través de les pàgines d''El cas Vinader. El periodisme contra la guerra bruta' (Pòrtic), en què reivindica un periodisme que ha desaparegut en pro d'una informació "immediata", amb "excés d'opinió" i "desconeixement real d'allò que passa". El compromís de Vinader va provocar, segons relata Montanyà, que l'Estat intentés anul·lar-lo "jurídicament i físicament" i, com que no ho van aconseguir, "li van treure la veu" conduint-lo a la seva "mort civil".  En morir Franco, alguns periodistes van combatre a través del periodisme les intencions antidemocràtiques de l’extrema dreta, que mantenien fortes connexions amb policies i serveis secrets. Una realitat que era 'vox populi' entre els bascos però de la qual no se'n tenien proves. Els reportatges van treure a la llum imatges i documents que confirmaven la connexió entre la policia i els grups d’extrema dreta que atemptaven contra l’esquerra, especialment, contra militants del moviment independentista basc.  Aquestes interioritats de la guerra bruta fetes públiques per Vinader el van convertir en el primer exiliat i periodista de la democràcia espanyola empresonat per motius polítics. El periodista Xavier Montanyà (Barcelona, 1961) va recordar fa uns mesos la història de Vinader a través d'un documental –'Xavier Vinader, periodista. Contra la guerra bruta'- a TV3, en què s'explorava l’època més dura de la transició. Partint d'aquesta experiència, l'escriptor reivindica ara la figura de Vinader a través d'un llibre fet "amb passió" per explicar a les generacions més joves un tipus de periodisme que "desgraciadament s'ha deixat de fer" en favor de la immediatesa, la opinió i poca investigació. El conegut popularment com a 'Síndrome Vinader' és, segons ha explicat Xavier Montanyà a la roda de premsa de presentació del llibre, l'"embrió" d'una actitud estatal a través de la qual, sobretot la judicatura, reprimeix la premsa d'esquerres, que fa una feina que a l'Estat "no li interessa".  Pel periodista i escriptor, Vinader va ser el "cap de turc" per a tots els que pretenien seguir "la seva línia" i creu que el seu cas "posa de manifest" la impunitat i l'"assimetria" que hi havia i que encara hi ha entre les actuacions policials i jurídiques. En aquesta línia, Xavier Montanyà lamenta que la tasca de Vinader al final de la seva vida es va "desaprofitar totalment" perquè podia haver dirigit equips d'investigació a diversos mitjans però se'l va sotmetre a un aïllament. Malgrat això, ho "portava bé", explica l'autor, perquè el seu tarannà el feia créixer en les situacions "difícils". "No era un aventurer, sinó una persona vital que portava a l'extrem allò que creia que havia de fer en periodisme", ha reblat.

Summary: Xavier Montanyà reivindica el periodisme d'investigació en un llibre d'homenatge a Xavier Vinader


Un treballador ha queda ferit greu aquest dijous al migdia en caure dins d'un dipòsit d'aigües municipal de Guardiola de Berguedà (Berguedà) des d'una alçada de sis metres, segons han informat els Bombers de la Generalitat. L'accident s'ha produït cap a un quart d'una d'aquest migdia quan el treballador, de 45 anys i veí de Madrid, ha caigut dins del dipòsit des d'una alçada de sis metres. El dipòsit, situat al camí que porta al cementiri, estava buit. El ferit ha estat traslladat en l'helicòpter del SEM a l'Hospital Parc Taulí de Sabadell. A més del SEM, fins al lloc s'hi ha desplaçat dos mitjans aeris i dues dotacions terrestres dels Bombers de la Generalitat.

Summary: Ferit greu un treballador en caure dins d'un dipòsit d'aigües de Guardiola de Berguedà des d'una alçada de sis metres


Una trentena d'estudiants han passat la nit a la Universitat de Girona (UdG) en protesta per les detencions per part de la policia espanyola d'aquest dimecres. L'objectiu de la tancada també vol evitar que els agents arrestin una alumna que es troba al centre. En aquest sentit, els concentrats es mostren "preocupats" per si la policia espanyola té previst detenir més universitaris, per això al llarg del matí decidiran en assemblea quines accions prendran, tot i que ja han anunciat que la tancada serà indefinida. De moment, el centre ha obert amb normalitat les portes a quarts de nou del matí, sense presència d'agents. Els estudiants van fer una manifestació des de la Plaça U d'Octubre de 2017 fins a la Plaça Sant Domènech i van instal·lar-se a la Facultat d'Educació i Psicologia.

Summary: Una trentena d'estudiants passen la nit a la UdG en protesta per les detencions de Girona i evitar l'arrest d'una alumna


Una cinquantena de submarinistes han protestat a sota l'aigua per la concessió de llicències que el govern espanyol va donar per pescar corall vermell. La reivindicació s'ha fet a les Illes Formigues, un espai molt freqüentat, i que l'associació que defensa aquest paratge natural exigeix que es regulin els usos que se'n fan. La portaveu de l'Associació Amics de les Illes Formigues, Isabel Ruiz, lamenta la decisió que va prendre l'executiu de Rajoy d'expedir dotze llicències, i espera que el nou executiu de Sánchez ho revoqui. "Aquest any volem centrar la protesta en aquest aspecte, perquè cal salvar aquest bé", ha concretat Ruiz. Amb tot, des de l'entintat celebren que s'hagi creat una taula des de la Generalitat per parlar de la possibilitat d'arribar a un "model d'autogestió". Ruiz ha recordat que l'explotació de la zona ha anat a més els últims anys entre activitats d'oci i de pesca. A la protesta hi han participat submarinistes que han sortit de Palamós i de Llafranc. 'Sóc fràgil, estima'm!'. Aquest és el lema de la pancarta que han lluït la cinquantena de submarinistes de Palamós i Llafranc (Baix Empordà) aquest dissabte al fons marí de les Illes Formigues. Però aquest any la protesta s'ha centrat en la decisió de l'anterior govern espanyol de Mariano Rajoy de donar dotze llicències per pescar corall vermell a la Costa Brava. La portaveu de l'Associació Amics de les Illes Formigues, Isabel Ruiz, considera que "no té cap sentit" permetre que "s'expropiï un bé com aquest". Ruiz recorda que en aquestes illes "no hi ha corall" fins a cotes molt baixes. "Per poder pescar-ne cal baixar al menys 40 metres perquè abans no en trobes. Si també pesquen aquest s'extingirà", assenyala. La portaveu considera que "cal defensar" l'espai que, diu, "ja està prou amenaçat". Amb tot, Ruiz es mostra satisfeta perquè assegura que tenen el suport del nou executiu espanyol. "Ara hi ha un nou govern que va dir que estava en contra de l'expedició de llicències. Ara esperem que actuï", remarca. Per Ruiz la reivindicació "va molt més enllà" de les Illes Formigues. La portaveu recorda que hi ha una gran part del litoral català que té la mateixa problemàtica amb el corall vermell. "Hem de protegir tot l'entorn de la Costa Brava", ha assenyalat. Els submarinistes han estat prop de tres hores al mar. El trajecte tant des de Palamós com des de Llafranc és d'aproximadament 30 minuts. Un cop a l'aigua s'hi han estat prop d'una hora, i després de fer l'acció han tornat a port. Cal un estudi  Corall vermell a banda la reivindicació també ha servit per recordar l'"elevada activitat" que hi ha a la zona de les Illes Formigues. En aquest sentit, Ruiz  ha reclamat anar cap a un model d'autoregulació entre els agents del territori. Una opció que no es descarta i que de fet ja es discuteix en una taula que ha impulsat la Generalitat. L'objectiu, explica la portaveu d'Amics de les Illes Formigues, és "la preservació" d'un espai natural que considera que cada cop es veu més afectat pels usos que se'n fan, tant des del punt de vista professional com els d'oci. "És la segona vegada que fem aquesta protesta, perquè realment creiem que és molt important que es protegeixi l'entorn en el que hi vivim", ha assenyalat Ruiz, que s'ha mostrat "molt satisfeta" amb la quantitat de bussejadors que s'han acostat.

Summary: Una cinquantena de submarinistes protesten a les Illes Formigues per la concessió de llicències per pescar corall vermell


Els principals hospitals de la demarcació de Tarragona estan evitant la saturació a causa del coronavirus, de moment. A tots s'han incrementat els pacients en els darrers dies, però l'augment de llits disponibles, especialment a les UCI, els està permetent superar la situació. Així ho asseguren representants sindicals a l'ACN, que lamenten unànimement la manca d'Equips de Protecció Individual (EPI) per als sanitaris. Al Joan XXIII de Tarragona, Sant Joan de Reus, Pius Hospital de Valls i Verge de la Cinta de Tortosa hi ha casos de personal que s'ha infectat. Això ha reduït la plantilla disponible per afrontar la pandèmia, i ha fet que als hospitals de Tarragona i Tortosa els treballadors hagin hagut de passar a fer torns de dotze hores.  A l'hospital Joan XXIII de Tarragona han reestructurat el centre per incrementar la disponibilitat de llits d'UCI. De fet, han passat d'una unitat d'UCI, a cinc, dues de de les quals dedicades a pacients amb coronavirus. A banda hi ha dues plantes més, la tercera i la sisena, reservades a casos de la covid-19 menys greus. "De moment hi ha llits, tant per coronavirus com per altres patologies, esperem que no empitjori", assenyala un membre del comitè d'empresa. La situació, tot i que amb uns volums més reduïts, es reprodueix als altres centres. L'excepció és el Pius Hospital de Valls, que no ha tingut mai UCI, i deriva els casos al Joan XXIII. Als quatre centres consultats tampoc s'ha detectat una mancança de respiradors ni de medicaments per als malalts. Preocupació per la manca d'EPI El que sí que falta, i en importants quantitats, són EPI. De fet, aquest punt és el que més preocupa els treballadors ara mateix. Fins i tot més que un nou increment de casos. Apunten que sense mascaretes i bates els sanitaris es poden contagiar, fet que els deixaria sense poder treballar. "Tenim companys angoixats per la situació i per si porten el virus a casa", comenta Artur Sardà, membre del comitè d'empresa del Sant Joan de Reus per la CGT. A l'Hospital Verge de la Cinta de Tortosa, on el pic de la malaltia encara es preveu que pugui arribar en les pròximes setmanes, el personal sanitari està estalviant tant com pot el material de protecció perquè arriba "amb comptagotes". També alerten que la falta de granotes d'aïllament està plantejant la reesterilització de les bates dels sanitaris - sense cap estudi que avali que sigui eficient i en contra de les recomanacions del propi fabricant-.  A Reus, la direcció ha demanat explícitament als treballadors que "les mascaretes s'han de reaprofitar fins que donin mostres clares de deteriorament", segons Sardà. A Tarragona els obliguen a reciclar bates i mascaretes, i a Valls es queixen que "les bates són molt curtes i deixen les cames exposades", tal com detalla Robert Rosset, president del comitè d'empresa. Amb tot, denuncien la mancança d'EPI es demostra amb els índex de contagi del personal mèdic: un 2% a la Xina, un 17% a Catalunya. En tots els centres hi ha personal infectat. Per exemple, dimecres al Verge de la Cinta hi havia tres sanitaris contagiats, i vuit més a atenció primària. A banda, divuit metges, nou infermeres i quatre zeladors estaven aïllats. La CGT avança que demanarà la dimissió de la gerència de la regió sanitària perquè consideren que no es va proveir amb antelació, tot i les reiterades peticions i demandes que es van fer des del sindicat, per preparar els centres hospitalaris ebrencs per a la pandèmia.  Canvis horaris al personal Amb menys personal i més pacients, les direccions han reestructurat les plantilles. A Tarragona i Tortosa ja s'han implementat els torns de dotze hores, mentre que Reus i a Valls la proposta està sobre la taula i els sindicats creuen que pot aplicar-se en qualsevol moment. Representants dels treballadors denuncien que no es permetrà que s'obligui als sanitaris a retornar les hores que passen en confinament per diferenciar grups i evitar contagis. "Això seria aberrant. Ens quedem a casa per protegir els companys i que no ens contagiem tots. Suposa un maltractament i no ho permetrem", apunten des de CATAC-CST/IAC del Verge de la Cinta. Robert Rosset, del Pius, ho complementa: "El decret d'alarma permet als de recursos humans fer el que vulguin. Ara som com soldats. Sabem que els sanitaris hem d'estar al davant de tot, però de qualsevol manera; a nosaltres també ens hi va la vida", exclama. Al Joan XXIII de Tarragona els professionals ja no poden agafar vacances ni dies lliures.  La indignació és creixent davant de protocols que canvien a diari i en funció del material disponible. La CGT de les Terres de l'Ebre lamenta que encara hagin d'exigir que es treguin de primera línia treballadors vulnerables, com són embarassades, malalts de diabetis o cardiopaties i majors de 60 anys, entre altres. "Si no vols que col·lapsi el sistema sanitari, i saps que aquests col·lectius es posen molt greus, o els poses amb les màximes proteccions a primera línia, com les que porten a la Xina o més, o ni ho planteges", defensen des de la delegació sindical de la CGT a l'Hospital Verge de la Cinta. A Tarragona, la direcció ha ampliat horaris a personal que estava a mitja jornada o a un terç, i ha contractat estudiants d'últim any de carrera. Una mesura que també reclamen des del Sant Joan de Reus.

Summary: Els hospitals de Tarragona encara no estan saturats però hi falten EPI, segons els sindicats


El compositor nord-americà Danny Elfman cantarà en directe almenys una cançó en els dos concerts del cicle OBCinema que L’Auditori dedica a les bandes sonores de les pel·lícules de Tim Burton. L’equipament ha confirmat aquest dimecres la presència d’Elfman als dos passis del cap de setmana del 14 i 15 de maig, en la darrera proposta de la temporada d’aquest cicle dedicat a músiques de pel·lícula. ‘Mars Attacks!’, ‘El planeta dels simis’, ‘Batman’, ‘Eduard Manstisores’ o ‘Malson abans de Nadal’, són algunes de les bandes sonores de les pel·lícules de Burton que es podran escoltar en directe mentre es projecten en una pantalla gegant alguns fragments, esbossos i fotografies del procés artístic.

Summary: Danny Elfman cantarà a L’Auditori en les sessions d’OBCinema dedicades a Tim Burton


La UGT de Catalunya ha demanat aquest divendres "respecte" pels treballadors de les entitats financeres davant les accions de pressió social que puguin promoure algunes entitats o col·lectius, així com les decisions particulars, cap a determinats bancs com és el cas de la crida a retirar quantitats simbòliques d’efectiu. En un comunicat, el sindicat subratlla que, "com és obvi", aquests professionals no tenen "cap responsabilitat" sobre les decisions empresarials i polítiques de les seves direccions, "de manera que és injust que els clients i ciutadans facin recaure sobre ells el seu malestar, protestes o pressions".

Summary: La UGT demana "respecte" pels treballadors dels bancs davant la crida a fer retirades d'efectiu


La filial alemanya d'ACS, Hochtief, ha presentat finalment aquest dimecres la contraopa sobre Abertis. L'oferta de l'empresa vinculada a Florentino Pérez és de 18,76 euros per acció, un 13,7% més que la que va fer Atlantia, de 16,5 euros per acció. Pocs minuts abans de les tres de la tarda, quan la CNMV ha suspès la seva cotització, cada títol d'Abertis cotitzava a 17,7 euros. L'oferta d'Hochtief implica valorar Abertis en 18.580 milions d'euros. Els accionistes d'Abertis disposats a acceptar l'oferta poden triar entre rebre 18,76 euros per cada acció i/o un intercanvi de 0,1281 accions noves de Hochtief per cada acció d'Abertis, una contraprestació disponible per un 19,5% de les accions de la catalana. La contraopa es materialitza després que el consell d'administració de Hochtief, controlada en un 72% per ACS, s'hagi reunit aquest dimecres al matí per concretar-ne els termes.  Igual que l'oferta que va llançar la italiana Atlantia, l'alemanya té intenció de comprar la totalitat d'Abertis (en concret, són 990.381.308 accions). I com la italiana, Hochtief condiciona l'acceptació de l'oferta al fet que sigui acceptada per més del 50% dels accionistes. Es vol fer, així, amb el control de la companyia catalana presidida per Salvador Alemany.  Hochtief també condiciona la compra d'Abertis al fet que un mínim del 19,5% dels accionistes d'Abertis optin per intercanviar els seus títols per les accions noves de Hochtief. És a dir, que Hochtief no vol pagar en diners més del 80,5% de les accions d'Abertis. L'operació compta amb un aval de JP Morgan per valor de 14.963 milions d'euros.  Els accionistes d'Abertis que vagin a l'opa tenen tres opcions: bescanviar les accions per efectius, per accions de Hochtief o una combinació de les dues coses.  Les accions noves de Hochtief a les quals poden optar els accionistes d'Abertis cotitzaran a la borsa de valors de Frankfurt i cap  d'elles estarà subjecta a prohibició o restricció de lliure transmissibilitat. Així, mentre que les accions de Hochtief no tenen restriccions per ser intercanviades al mercat, les que ofereix Atlantia no es poden vendre fins al 15 de febrer del 2019. En cas que les sol•licituds per obtenir aquestes noves accions superin les que s'ofereixen (fins al 19,5%), l'alemanya pagarà en efectiu la diferència. Per optar a l'intercanvi d'accions caldrà oferir almenys 8 accions d'Abertis per obtenir-ne una de Hochtief.  En el fulletó explicatiu que la filial alemanya d'ACS ha presentat a la CNMV, Hochtief posa de relleu que la seva oferta "millora l'oferta inicial". L'opa de la italiana Atlantia era de 16,5 euros per acció o 0,697 accions especials d'Atlantia per cada Acció d'Abertis, per un màxim del 23,2% de les accions d'Abertis. L'oferta d'Atlantia valorava Abertis en 16.341 milions d'euros.  Si consumés la compra, Hochtief té la intenció de crear una sola societat hòlding cotitzada a Alemanya. Per aconseguir-ho, la companyia alemanya està estudiant diverses alternatives, inclosa una possible fusió per absorció d'Abertis, per integrar les dues societats.  L'alemanya vendrà una participació de Cellnex si es queda amb Abertis  Com que Abertis té un 34% de Cellnex, l'alemanya estaria obligada a presentar una opa també per Cellnex en cas que es quedi amb Abertis. Però Hochtief no hi té interès i ja ha avançat que vendrà una part de la participació a Cellnex Telecom per no haver de presentar aquesta opa. Pel que fa a Hispasat, Hochtief es planteja diverses opcions, inclosa una desinversió.  Hochtief és una companyia que cotitza a la borsa de Frankfurt i que està participada en un 71,2% per ACS, en un 3,1% per BlackRock i en un 3% per Gartmore Investment Management. Un 22% és capital flotant. Accionistes de referència a Abertis A més de la Fundació bancària 'la Caixa' (22,25%) i altres accionistes de referència, en els últims dies, en ple procés de l'opa, hi hagut inversors que s'han posicionat en el capital de la gestora d'infraestructures amb l'objectiu de beneficiar-se de la operació de compra d'accions sobre Abertis.   Amb dades tancades aquest 17 d'octubre i comunicades a la CNMV, entre les empreses que s'han posicionat en el capital d'Abertis en els últims dies hi ha Credit Suisse, que ha declarat una participació de l'1,517% i Barclays Bank, amb l'1,383% del capital, un 0,450% de forma directe i un altre 0,933% a través de derivats financers. Els altres accionistes amb participacions significatives declarades a la CNMV hi ha Blackrock que controla un capital del 3,681%, Capital Research, el 2,847%, Elliot Capital Advisors l'1,068%, Lazard Asset Management el 3,040% i el fons The Children's Investment (TCI) de l'inversor britànic Christopher Anthony Hohn el 4,824%.

Summary: Hochtief presenta una contraopa sobre Abertis i ofereix 18,76 euros per acció, un 13,7% més que Atlantia


Un equip d'investigadors liderat per la Universitat Autònoma de Barcelona (UAB) ha identificat al Parc Nacional d'Aigüestortes un total de 344 vestigis arqueològics, el què el fa una de les zones de muntanya europees amb més intensitat de registres documentats. Les restes majoritàriament es troben a més de 2200 metres d'altitud i es tracta de murs, tancats i possibles estructures d'habitatges. La resta són abrics a les roques i un petit conjunt de cercles de pedres, encara sense excavar, que podrien representar monuments funeraris. Les dates registrades suggereixen una ocupació humana continuada al territori des de fa uns 10.700 anys. Les dades són fruit d'un programa de recerca d'arqueologia de muntanya encarregat per la Direcció del Parc Nacional i realitzat al llarg de deu anys (2004-2014). El coneixement sobre el passat històric i arqueològic del Parc ha canviat radicalment, en revelar un territori humanitzat difícil d'imaginar pocs anys enrere. L'any 2001 no hi havia cap registre arqueològic de les zones estudiades, només es coneixien uns pocs vestigis per referència oral dels ramaders. El que hi ha ara contradiu la percepció de les zones de muntanya com a reserves naturals, preservades de la intervenció humana. La recerca constata igualment que la majoria dels registres es localitzen per sobre l'actual límit superior del bosc, dins o molt a prop de zones de pastura. ''Aquest fenomen referma la vinculació de l'ocupació humana del territori amb les pràctiques ramaderes i, alhora, obre la incògnita sobre el grau de responsabilitat humana sobre els paisatges de prats actuals per sobre dels 2200 m d'altitud'', explica Ermengol Gassiot, professor del departament de Prehistòria i director del Grup d'Arqueologia d'Alta Muntanya, que coordina el projecte. La majoria dels jaciments identificats, 221, són restes arquitectòniques a l'aire lliure: murs, tancats de diferent mida i funcionalitat i possibles estructures de habitatges, molts dels quals interrelacionats formant assentaments complexos. La resta són abrics que aprofiten acumulacions d'origen glaciar de grans blocs de roca, molts amb estructures, com murs per a la distribució interior i per protegir l'entrada. Finalment, un petit conjunt de cercles de pedres podrien representar monuments funeraris, tot i que de moment no se n'ha excavat cap.  En zones altes i en tarteres El fet que la majoria de les restes estiguin en les zones més elevades ha sorprès els investigadors. 165 es troben entre els 2200 i 2400 metres d'altitud, una zona que només suposa el 25% del Parc; i entre els 2400 i 2600 m, el 27% del Parc, n'hi ha 69. Per sobre dels 2600 encara n'hi ha deu més. Els ubicats a major altura no són ni més petits ni menys importants que els de les zones més baixes, contra el que es podria pensar en un principi, pel desplaçament humà cap a les valls o a la major dificultat per transportar-hi càrregues.  Un altre element sorprenent ha estat la presència de fins a 69 jaciments, sovint de grans dimensions i alguns amb ocupacions de diverses èpoques, ubicats en zones de tartera, un tipus de terreny a priori poc amable per a l’assentament humà i que ara es presenta també com un espai d’interès arqueològic.  Ocupació continuada Al llarg d'aquests deu anys, els investigadors han realitzat 76 datacions de Carboni 14 de 39 d'aquests jaciments, el què fa del Parc una de les àrees amb informació cronològica més detallada dels Pirineus i dels sistemes muntanyosos d'Europa. En total, les dates registrades suggereixen una ocupació humana continuada al territori des de fa uns 10.700 anys.  En destaca l'elevada presència de jaciments de finals del Neolític, entre els anys 3400 i 2300 a. C., mentre que en els 2000 anys posteriors -del 2300 al 300-, durant tota l'Edat de Bronze i de Ferro, se'n constata una reducció important. Les úniques evidències arqueològiques d'aquest període consisteixen en dipòsits de materials de diferents tipus de ceràmica del segon mil·lenni abans de Crist, i també possibles sepulcres.  En la recerca, a més d’investigadors dels departaments de Prehistòria, Geografia, Biologia Animal, de Biologia Vegetal i d'Ecologia de la UAB, han participat investigadors de la Institució Milà i Fontanals (IMF-CSIC) i del Centre National de la Recherche Scientifique (CNRS).

Summary: Registren més de 300 vestigis arqueològics al Parc Nacional  d'Aigüestortes


Per explorar les possibilitats d’una investidura ACN Madrid.-Felip VI farà una ronda de consultes dilluns 16 i dimarts 17 de setembre per explorar les possibilitats d’una hipotètica investidura. Així ho ha fet públic mitjançant un comunicat de la Casa Reial després de rebre a La Zarzuela a la presidenta del Congrés. Tal com va anunciar al mes de juliol, aquesta última ronda de consultes té com a objectiu constatar si pot proposar un candidat a la presidència del govern que disposi dels suports necessaris perquè el Congrés dels Diputats, en el seu cas, li atorgui la confiança, o bé, si veu que no hi ha possibilitats d’una investidura, “procedir a la dissolució de les corts i a la convocatòria d’unes noves eleccions generals en el moment que constitucionalment correspongui i amb el referèndum de la presidenta del Congrés”. Meritxell Batet li farà arribar aquest divendres 13 la relació dels representants dels partits polítics que assistiran a les consultes, on previsiblement no hi serà de nou ERC. Un cop rebuda aquesta relació de partits, La Zarzuela farà públic l’ordre de les reunions i les hores en què es produiran. En el cas que les consultes concloguin amb una proposta de candidat a la presidència del govern, Batet convocarà un ple que a de concloure abans de la mitjanit de dilluns 23 de setembre.

Summary: Felip VI farà una última ronda de consultes dilluns i dimarts de la setmana que ve


El Global Hope Festival, una iniciativa nascuda a Barcelona com a resposta a la covid-19, sorgeix amb la finalitat de connectar ciutadans de tot el món a través de la música clàssica i recollir fons per a l'OMS. L'audiència pot veure els concerts en directe, que tenen lloc majoritàriament als comptes d’Instagram dels artistes en quarantena. D’entre alguns dels artistes que ja han passat per l’escenari virtual del festival en destaquen, per exemple, el xinès Xiaoming Wang, primer violí de l’Òpera de Zúrich i de l’Stradivari Quartett, l’iranià Abdollah Abdi, així com la guitarra clàssica de l’espanyola Andrea González Caballero, entre d’altres.  El proper dissabte a les set de la tarda el contratenor català Víctor Jiménez Díaz actuarà solidàriament en el marc del festival. Altres properes cites seran amb el violinista polonès Janusz Wawrowsky, aquest divendres a les 6 de la tarda, i les cantants índies Sandra Oberoi, que actuarà amb les seves filles Tiara i Tiana Oberoi, diumenge a  les 3 de la tarda. Tots els concerts són gratuïts i, durant l’experiència, es convida l’audiència a fer una donació voluntària en favor del fons de solidaritat pel coronavirus, activat per la UN Foundation i Swiss Philanthropy, en favor de l'Organització Mundial de la Salut.   També hi han participat Cameristi Della Scala, l’orquestra de cambra formada per músics de l’Orquestra del Teatre de la Scala de Milà, amb el mestre Wilson Hermanto com a principal director convidat, que ha tocat a prestigiosos escenaris d’arreu del món, o Marina Viotti, guanyadora del premi 'Best Young Singer of the Year' als International Opera Awards de Londres, que va debutar al Teatre de la Scala, Milà, a principis d’aquest any. La jove mezzosoprano ja ha aparegut en alguns dels principals escenaris del circuit internacional com el Liceu de Barcelona o el Zurich Opernhaus.

Summary: Artistes de tot el món ofereixen música clàssica en viu per recollir fons contra la covid-19


La vicepresidenta primera de l'acadèmia del cinema espanyol, Gracia Querejeta, ha presentat la seva dimissió perquè actualment la seva vida laboral reclama "un temps i esforç que fan incompatible la dedicació que requereix el càrrec que durant aquests passats mesos ha ocupat". La directora i guionista madrilenya va presentar la seva dimissió el passat dilluns a través d'una carta enviada al president de la institució Antonio Resines. En aquesta missiva, ella explica que després de reflexionar "repetidament" sobre aquest tema ha decidit renunciar al càrrec.  Aquesta dimissió, ha informat l'acadèmia, ha estat acceptada per Resines.

Summary: La vicepresidenta primera de l'acadèmia del cinema espanyol Gracia Querejeta dimiteix


Sopa de Cabra començarà la gira d'estiu el proper 6 de maig a Lleida, en el marc de les Festes de Sant Anastasi i ho ha anunciat aquest mateix dijous a la tarda en un concert sorpresa al Mercat de Cappont de la mateixa capital del Segrià. Aquesta és la primera vegada en 15 anys que la formació torna a sortir a la carretera en una gira curta que constarà de 10 concerts i els portarà per festivals com Cap Roig, Sons del Món, Daurada Beach Club o el Festival Internacional de Cambrils i per ciutats com Vila-Real, Porreres (Mallorca) o Manresa. El grup portarà una pantalla de 30 metres quadrats amb videoprojeccions realitzades expressament pels nous concerts. El públic podrà escoltar èxits que ja formen part de l'imaginari col·lectiu juntament amb les cançons del seu darrer disc 'Cercles'. Sopa de Cabra ha fet públic aquest dijous a les sis de la tarda a través d'un concert sorpresa al Mercat de Cappont de Lleida, les deu dates de la seva gira d'estiu, que comença el proper divendres 6 de maig a les Festes de Lleida. El grup gironí estarà de gira continuada per primera vegada des de fa 15 anys, cosa que farà que el seu directe sigui més potent que mai. El grup interpretarà els seus èxits de tota la vida acompanyats de les noves cançons del seu darrer disc, 'Cercles'. A més, ho farà acompanyats de la pantalla de leds de 30 metres quadrats i videoprojeccions fetes expressament. Sopa de Cabra ha volgut tornar a sorprendre a l'hora de presentar la notícia. Ja o van fer el 2011 quan van aconseguir omplir tres vegades el Palau Sant Jordi. També l'any passat quan va anunciar tres nous concerts des del terrat de l'oficina de turisme de Girona. En aquesta ocasió, Gerard Quintana i els seus han sorprès convocant un concert sorpresa a Lleida anunciat el mateix dia. Després del concert del dia 6 de maig a Lleida, els Sopa de Cabra actuaran el 13 de maig a la Festa Major de Vila-Real; el 18 de juny al Camp de futbol de Llívia; el 15 de juliol al Festival Arts d'Estiu de Pineda de Mar; el 23 de juliol al Festival Sons del Món de Roses; el 31 de juliol a La Daurada Beach Club de Vilanova i la Geltrú; el 6 d'agost al Parc de n'Hereveta de Porreres (Mallorca); el 16 d'agost al Festival Cap Roig de Calella de Palafurgell; i la clouran el 9 de setembre a l'Auditori Kursaal de Manresa.

Summary: La gira d'estiu de Sopa de Cabra serà de 10 concerts i passarà per llocs com Cap Roig, Vila-Real, Cambrils i Mallorca


El síndic d'Aran, Carles Barrera, i el conseller d'Interior, Miquel Buch, han signat aquest dimecres el conveni que ha de fer realitat el nou model de gestió integral d'Emergències a l'Aran. L'estructura ja creada en aquests darrers mesos, anomenada Pompièrs e Emergències, aglutina els serveis de Transport Sanitari, Prevenció i Extinció d'Incendis, Rescats en Muntanya i Protecció Civil. El síndic ha destacat que "és un sistema únic i exclusiu" de gestió integral de les emergències a l'estat espanyol. La previsió és que l'any 2023 el finançament negociat  sigui de 3,5 MEUR. Per any que per aquest motiu es farà des de la Generalitat de Catalunya en matèria de Prevenció i Extinció d'Incendis i salvaments per a l'estructura de Pompièrs Emergències. La voluntat és que aquesta estructura compti amb 44 persones amb contracte laboral quan el sistema estigui plenament integrat. El finançament va ser una de les principals dificultats a l'hora de la negociació. Finalment s'ha acordat adoptar un criteri de despeses econòmiques similar al que s'aplica en altres llocs amb territori i estructures semblants a les que té la Val d'Aran. Un parc principal (Vielha) assimilat a un parc de bombers funcionaris, i dos parcs (Les i Bossòst) assimilats de bombers voluntaris. El pas es farà de forma transitòria (4 anys) on el Conselh Generau d'Aran crearà la seva estructura, tant de recursos humans, com de renovació i adquisició de vehicles i equipaments. Serà a partir d'aquest període on el Conselh Generau desenvoluparà plenament les seves competències que li atorga la Llei d'Aran en aquesta matèria. Aquest acord preveu que durant el període 2019-2022 les substitucions de vehicles destinats a la cartera de Pompièrs, continuaran essent finançats per la Direcció General de Prevenció i Extinció d'Incendis i Salvaments de la Generalitat, aplicant els mateixos criteris tècnics que aquesta adopti per a la resta de territoris de Catalunya. El conseller d'Interior ha destacat que amb aquest conveni "s'enforteix políticament a l'Aran". Busch ha destacat que mentre a Catalunya els serveis d'emergències els presta la Generalitat a l'Aran els passarà a prestar el Conselh Generau, de la mateixa manera que a "qualsevol indret de Catalunya". Pel conseller aquest conveni és "un pas més en la relació competencial Conselh Generau-Generalitat". El Ple del Conselh Generau d'Aran, celebrat ahir dimarts en Sessió Extraordinària, ja va aprovar la creació del director tècnic (Major) de Pompièrs i Adjunt a direcció tècnica de prevenció, extinció d'incendis i salvaments.

Summary: Tret de sortida al nou model de gestió integral d'Emergències a l'Aran